‹‹ያለፉት ሳምንታት የሰው ዘርን ተጋላጭነት እና ተሰባሪነት በግልጽ ያየንባቸው ነበሩ››- ጠቅላይ ሚኒስትር አብይ አህመድ
 አዲስ አበባ፦ ያለፉት ሳምንታት የሰው ዘርን ተጋላጭነት እና ተሰባሪነት በግልጽ ያየንባቸው ነበሩ ሲሉ ጠቅላይ ሚኒስትር አብይ አህመድ አስታወቁ፡፡ ጠቅላይ ሚኒስትሩ ያለፉትን ሳምንታት አስመልክተው ባስተላለፉት መልዕክት እንደገለጹት፣ ሳምንታቱ በእርግጠኝነት የምንናገርለት ነገር እንኳን በቅጽበት ሊቀየር እንደሚችል አሳይተውናል። አንዳችን በአንዳችን ላይ ያለን ጥገኝነት እና የመኖራችን ቀጣይነት እንደ አንድ የዓለም ሕዝብ የተሠናሰለ መሆኑንም ለመገንዘብ ችለናል ብለዋል፡፡ ይህን ተያያዥነት መገንዘባችን ለጋራ ዕጣ ፋንታችን ሲባል ሁሉንም ዓይነት ዕንቅፋቶች እንደምንቋቋም አሳይቶናል ያሉን ጠቅላይ ሚኒስትሩ፣ ማንኛውንም ተግዳሮት መፍታት የሚችል ዕምቅ የፈጠራ ዐቅም እንዳለን አመላካች ወቅት መሆኑንም አስታውቀዋል። ወቅቱን የማኅበረሰቦቻችንን ችግሮች መፍትሔ ለመፍታት እንድንተጋ ያነቃናል፡፡ ከችግር ፈጣሪነት ወደ መፍትሔ አፍላቂነት፣ በዚያም ወደ ብልጽግና የምንሄድበት መንገድ ይህ ነው ብለዋል፡፡ በተመሳሳይ መልኩ ጠቅላ ሚኒስትሩ ከትናንት በስቲያ ባስተላለፉት መልዕክት የኮሮና ቫይስ በሀገር አቀፍ ደረጃ እንዳይስፋፋ ለመከላከል ለምናካሂደው ጥረት አንዱ ዕንቅፋት መዘናጋት መሆኑን ጠቁመዋል፡፡ በበሽታው በጣም የተጎዱት የዓለም ክፍሎች እየተረጋጉ ቢሆኑም የእኛን ጨምሮአብዛኛዎቹ ሀገሮች ገና የመጀመሪያ ደረጃ ላይ እንገኛለን ያሉት ጠቅላይ ሚኒስትሩ ፣ ቫይረሱ በተሳካ ሁኔታ በቁጥጥር በዋለበት ቦታ እንኳን እንደገና ራሱን የመቀየር ዐመል ስላለው ለረጅም ጊዜ ከእኛ ጋር ሊቆይ እንደሚችል አመልክተዋል፡፡ ስለዚህ በምንሰማቸው በጎ ውጤቶች አንዘናጋ። ሳንዘናጋ እስከ መጨረሻው የቅድመጥንቃቄ ዕርምጃችንን አጠናክረን መቀጠል አለብን ብለዋል፡፡ በዕለቱም ጠቅላይ ሚኒስትሩ ከአሜሪካው ፕሬዚዳንት ዶናልድ ትራምፕ ጋር የኢትዮ-አሜሪካንን ግንኙነት የበለጠ በማጠናከር ዙሪያ አበረታች የስልክ ውይይት ማድረጋቸውን አስታውቀዋል፡፡ ውይይቱን አስመልክተው ጠቅላይ ሚኒስትርዶክተር ዐቢይ በትዊተር ገፃቸው፥ “ከአሜሪካው ፕሬዚዳንት ዶናልድ ትራምፕ ጋር የኢትዮ-አሜሪካን ግንኙነት የበለጠ በማጠናከር ዙሪያ አበረታች የስልክ ውይይት አድርገናል” ብለዋል። “የኮቪድ መከላከል እና ቅነሳ ጥረቶች እንዲሁም በበረሃ አንበጣ ቁጥጥር ላይ የሚደረገውን ድጋፍ ለማድነቅ እወዳለሁ” ሲሉም ገልጸዋል። የአሜሪካው ፕሬዚዳንት ዶናልድ ትራምፕ በበኩላቸው በትዊተር ገፃቸው ፤ “ከኢትዮጵያ ጠቅላይ ሚኒስትር ጋር መወያየታቸውን አመልክተዋል። “ኢትዮጵያ የህክምና የመተንፈሻ መርጃ (ቬንቲ ሌተሮች) ያስፈልጓታል፤ አሜሪካም ድጋፍ ለማድረግ በጥሩ አቋም ላይ ትገኛለች፤ ይህንንም እናደርጋለን” ብለዋል። አዲስ ዘመን ሚያዝያ 19/2012